Latvijas Biznesa koledža

Latvijas Biznesa koledža (LBK) bija privāta augstākās izglītības iestāde. Reģistrēta 2007. gada 21. novembrī, likvidēta 2018. gada 29. oktobrī.

 Vēsture 
No 2007. gada augstskola atradās ēkā Rīgā, Stabu ielā 63, kādreizējās Horālās sinagogas telpās.  2012. gadā augstskola pārcēlās uz ēku Kr. Valdemāra ielā 26.

2015. gada jūnijā Latvijas Republikas Izglītības un zinātnes ministrijas Studiju akreditācijas komisija bija piešķīrusi akreditāciju piecām studiju programmām: Grāmatvedība (6 gadi), Tiesību zinātnes (6 gadi), Programmēšana un datortīklu administrēšana (6 gadi), Uzņēmējdarbība (2 gadi), Personāla vadība (2 gadi). Pārējām studiju programmām bija piešķirta tikai licence, tās nebija akreditētas: Banku vadība, Loģistika, Kultūras tūrisms, Reklāmas menedžments.

 Studenti 
Latvijas Biznesa koledža nepiedāvāja budžeta vietas. Pēc LR Izglītības un zinātnes ministrijas datiem:
 2014. gadā imatrikulēto studentu skaits — 604;
 Imatrikulēto studentu skaits pa gadiem:
 2010./2011. gads — 717,
 2011/2012. gads — 1223,
 2012./2013. gads — 993,
 2013./2014. gads — 1075,
 2014./2015. gads — 604 (studējošo skaits samazinājās par 44%, salīdzinot ar iepriekšējo gadu);
 90 % studējošo dzīvoja Rīgā;
 2014. gadā eksmatrikulējušies jeb ieguvuši kvalifikāciju — 317 studējošie;
 Akadēmiskā un vispārējā personāla skaits 2014. gadā — 46;
 2014. gadā 38 % studējošo mācījušies krievu valodas plūsmā, 0 % — angļu valodas plūsmā;
 Studējošie citas valsts pilsoņi (144) 2014. gadā: Krievija (61), Baltkrievija (23), Uzbekistāna (23), Kazahstāna (11), Ukraina (8), Azerbaidžāna (5), Igaunija (4), Moldova (2), Lietuva (2), Gruzija, Tadžikistāna, Turcija, Izraēla, Kirgiztāna (pa vienam studentam).

 Studiju programmas 
Latvijas Biznesa koledžas absolventi saņēma Latvijas valsts atzītu diplomu par pirmā līmeņa augstāko profesionālo izglītību un studiju programmai atbilstošu profesionālo kvalifikāciju. Studijas notika latviešu, angļu un krievu valodā.

Latvijas Biznesa koledža piedāvāja šādas studiju iespējas:
 uzņēmējdarbības vadība,
 kultūras tūrisms,
 tiesību zinātne,
 loģistika,
 personāla vadība,
 datorzinātne,
 reklāmas menedžments,
 grāmatvedība,
 banku darbība.

 Studiju ilgums un formas 
Latvijas Biznesa koledža visās studiju programmās piedāvāja šādas studiju formas:
 dienas nodaļa,
 vakara nodaļa,
 neklātiene,
 tālmācība.
Studiju programmas ilgums bija 2 gadi pilna laika (klātienes) un 2,5 gadi nepilna laika (neklātienes) studijās. Kopš 2014. gada Latvijas Biznesa koledža piedāvāja studentiem studijas patstāvīgi izstrādātajā tālmācības sistēmā. Tālmācības studiju procesā iegūtais diploms bija pilnvērtīgs Eiropas Savienības atzīts izglītības dokuments. Tika realizēta arī starptautiskā sadarbība, īstenojot pieredzes apmaiņas programmas ar ārvalstu augstskolām. Latvijas Biznesa koledža bija noslēgusi sadarbības līgumus par studiju procesa turpināšanu ar augstskolām un koledžām gan Latvijā, gan citās valstīs.

 Studentu pašpārvalde 
Ik gadu studentu pašpārvalde veidoja komandu dalībai Nordea Rīgas maratonā. 2013. gadā koledžas komanda bija sestā kuplākā komandu dalībnieku skaita ziņā.

Studentu pašpārvalde katru gadu palīdzēja labiekārtot Rīgas zooloģiskā dārza iemītnieku mājvietas. 2011. gadā tika ziedoti līdzekļi tīģeru mājai, 2012. gadā studenti piešķīra līdzekļus no pašpārvaldes budžeta lūšu mājas būvniecībai, 2013. gadā studenti palīdzēja izveidot interaktīvo informācijas stendu zoodārzā.

Studentu pašpārvalde piedalījās tiesu procesu izpēlēs gan Latvijas, gan starptautiskā līmenī. Tiesību zinātņu studenti guvuši panākumus Eiropas tiesību studentu asociācijas Latvijā (ELSA Latvija) rīkotajās konstitucionālo un civiltiesību tiesas procesa izspēlēs.

 Skandāli 
2003. gadā tika dibināts Latvijas Biznesa koledžas meitas uzņēmums — privātā augstskola EIHSEBA. Lai gan iestāde tā arī netika akreditēta, īpašniekiem nomainot nosaukumu "EIHSEBA" uz "Eiropas Tālmācības augstskola" (European Distance University), tā turpināja pastāvēt un reklamēja neakreditētās studiju programmas.[6] Latvijas Biznesa koledža līdzās EIHSEBA bija pazīstama arī ar uzstājīgām reklāmas kampaņām[7] un nepilnīgas informācijas studentiem sniegšanu reklāmas kampaņu laikā.[8]

Latvijas Biznesa koledža likvidēta 2018. gada 29.oktobrī.

 Atsauces 

 Ārējās saites 
 Latvijas Biznesa koledža

Kategorija:Privātās augstskolas Latvijā
Kategorija:Koledžas Latvijā
Kategorija:Likvidētās augstskolas Rīgā